ກອງປະຊຸມສະຫຼຸບວຽກງານການເງິນປະຈຳປີ 2019 ແລະ ແຜນປະຈຳປີ 2020 ຂະແໜງສາທາລະນະສຸກ 9 ແຂວງພາກເໜືອ ໄຂຂຶ້ນໃນວັນທີ 23 ມັງກອນ 2020 ນີ້ ທີ່ຫ້ອງປະຊຸມ ພັດທະຄານອຸດົມຄຳ ເທດສະບານແຂວງອຸດົມໄຊ ໂດຍການເປັນປະທານຂອງທ່ານ ຮອງສາດສະດາຈານ ດ໋ອກເຕີ ບຸນກອງ ສີຫາວົງ ລັດຖະມົນຕີກະຊວງສາທາລະນະສຸກ ມີ ທ່ານ ສົມພອນ ຜາງມະນີວົງ ຫົວໜ້າກົມການເງິນ ກະຊວງສາທາລະນະສຸກ, ມີຫົວໜ້າກົມ ຮອງກົມ ທີ່ກ່ຽວຂ້ອງພາຍໃນກະຊວງສາທາລະນະສຸກ ພ້ອມດ້ວຍຫົວໜ້າພະແນກສາທາລະນະສຸກ 9 ແຂວງພາກເໜືອ ແຂກເຊີນ ຈາກພາກສ່ວນທີ່ກ່ຽວຂ້ອງເຂົ້າຮ່ວມ.
ຈຸດປະສົງຂອງກອງປະຊຸມຄັ້ງນີ້ ເພື່ອສະຫຼຸບລາຍງານ ຄວາມຄືບໜ້າແຜນປະຕິຮູບດ້ານການເງິນ ແລະ ຖອດຖອນບົດຮຽນດ້ານການຈັດຕັ້ງປະຕິບັດງົບປະມານ ປະຈຳປີ 2019, ປຶກສາຫາລື ແລະ ແນະນຳການຈັດຕັ້ງປະຕິບັດແຜນການເງິນ ແລະ ແຜນການເງິນປີ 2020, ປຶກສາຫາລືກ່ຽວກັບການຄຸ້ມຄອງການເງິນ ຂະແໜງສາທາລະນະສຸກ ບັນຫາ ແລະ ວິທີການປະຕິບັດ-ແກ້ໄຂ, ການໃຊ້ຈ່າຍໃນຂະແໜງສາທາລະນະສຸກ ແລະ ການຄຸ້ມຄອງການເງິນພາກລັດໃນຂະແໜງການ, ການສ້າງແຜນ ຈັດສັນ ແລະ ດັດແກ້ງົບປະມານ, ການຄຸ້ມຄອງລາຍຮັບ ແລະ ນຳໃຊ້ເງິນຄ່າບໍລິການວິຊາການ-ເງິນຊົດເຊີຍ ຈາກລະບົບປະກັນສຸຂະພາບ, ການຄຸ້ມຄອງການໃຊ້ຈ່າຍ ແລະ ນຳໃຊ້ງົບປະມານທີ່ມີປະສິດທິຜົນ, ການຄຸ້ມຄອງດ້ານບັນຊີແຫ່ງລັດຂອງຂະແໜງສາທາລະນະສຸກ, ການຕິດຕາມກວດກາ ແລະ ລາຍງານດ້ານການເງິນ. ພ້ອມດຽວກັນບັນດາຜູ້ແທນກອງປະຊຸມຍັງໄດ້ຮັບຟັງການຜ່ານບັນດາເອກະສານສຳຄັນ ເປັນຕົ້ນແມ່ນ ຄວາມຕ້ອງການດ້ານງົບປະມານ ແລະ ທ່າອ່ຽງຂອງການຕອບສະໜອງຂອງບັນດາແຫຼ່ງທຶນໃນອານາຄົດ, ລາຍງານຜົນສຳເລັດຂອງວຽກງານໃນການຈັດຕັ້ງປະຕິບັດແຜນການປະຈຳປີ 2019 ຄາດໝາຍຕົ້ນຕໍໃນປີ 2020 ຂອງວຽກງານສາທາລະນະສຸກໂດຍລວມ ແລະ ສະເພາະ 9 ແຂວງພາກເໜືອ, ບັນຫາທີ່ພົບຈາກຜົນການສຶກສາ ບັນຊີບັນຊີສາທາລະນະສຸກແຫ່ງຊາດປະຈຳປີ 2018 ແລະ ການສຶກສາລະບົບການຄຸ້ມຄອງການເງິນພາກລັດຂະແໜງສາທາລະນະສຸກ, ການປະຕິບັດກົນໄກຄຸ້ມຄອງການເງິນລວມສູນ- ປະຕູດຽວ ທາງດ້ານການເງິນ ຂັ້ນທ້ອງຖິ່ນ, ກອງປະຊຸມຍັງໄດ້ຮັບຟັງການມີຄວາມເຫັນຂອງທ່ານ ຮອງສາດສະດາຈານ ດ໋ອກເຕີ ບຸນກອງ ສີຫາວົງ ລັດຖະມົນຕີກະຊວງສາທາລະນະສຸກ ທ່ານໄດ້ຕີລາຄາສູງກ່ຽວກັບວຽກງານຂະແໜງສາທາລະນະສຸກ ແລະ ທັງໄດ້ເນັ້ນໃຫ້ບັນດາພະແນກສາທາລະນະສຸກ 9 ແຂວງ ໃຫ້ເອົາໃຈໃສ່ເຂົ້າໃນວຽກງານສົ່ງເສີມ ແລະ ດູແລສຸຂະພາບຂອງປະຊາຊົນບັນດາເຜົ່າໃຫ້ສູງ ເພາະວ່າຜ່ານມາຖ້າທຽບໃສ່ແຜນປີແລ້ວແມ່ນຍັງຕ່ຳ, ສຸມໃສ່ປະຕິບັດຂໍ້ຄົງຄ້າງໃນຊຸມປີຜ່ານມາໃຫ້ບັນລຸເປົ້າໝາຍ, ຈະຕ້ອງເປັນເຈົ້າການໃນການປະກອບສ່ວນທາງດ້ານສັງຄົມ, ສຸມທຸກສະຕິບັນເຂົ້າໃນການປະກອບຄວາມຄິດເຫັນເຂົ້າໃນວຽກງານຂະແໜງສາທາໃຫ້ຫຼາຍ, ເອົາໃຈໃສ່ເຂົ້າໃນການຄຸ້ມຄອງດ້ານການເງິນໃຫ້ໂປ່ງໃສ່ ໃຊ້ງົບປະມານໃຫ້ຖືກຕາມເປົ້າໝາຍ ແລະ ອື່ນໆ.
ກອງປະຊຸມຄັ້ງນີ້ແມ່ນຈະດຳເນີນໄປເປັນເວລາ 2 ວັນຈຶ່ງສຳເລັດ.
ຂ່າວ: ແສງອາທິດ